الإدعاء
العديد من المواقع الإخبارية، وكذلك صفحات التواصل الاجتماعي، نقلت تصريحات عن الفنانة بسمة بتقول: "رفضت أرضع بنتي بعد ما اتولدت لإني مش بقرة"، وهو ما أثار هجوم وانتقاد للفنانة.
دي عناوين مضللة. الكثير من المواقع وصفحات التواصل الاجتماعي اجتزأت تصريحات “بسمة” لإثارة الجمهور وزيادة التفاعل معها. 


“بسمة” تحدثت خلال لقاء إعلامي في برنامج “الستات” المذاع على قناة “النهار”، عن أفكارها تجاه الأمومة قبل الولادة وكيف تغيرت بعدها، وقالت بالنص: “أنا كنت بقولهم أنا مش هرضع، لإن أنا مش بقرة. أنا مش همارس دور البقرة في حياة حد. أنا انتهيت إن أنا رضعت سنتين طبيعي (…) أنا قعدت سنتين أرضع أون ديماند (عند الطلب) مش اللي هو كل 3 ساعات أو كل 6 ساعات كل ما نادية (بنتها) تكون عايزة”. 


وأضافت الفنانة: “كنت بقول لأ أنا مفيش عيل هينام جنبي لإن أنا بتقلب ونومي تقيل ومش عايزة. وجبت السرير وكنت عايزة من أول يوم تقعد في السرير ده، وكانت دي قناعاتي. اكتشفت إن كل ده ولا أي حاجة، وفضلت سنين ننام جنب بعض. وأدين لأبوها بالفضل إنه عرف يخليها تنام لوحده لإن أنا معرفتش أعمل ده”. 


ووصفت “بسمة” نفسها وقناعتها قبل الأمومة بإنها كانت “هبلة بريالة مدلدلة”. 


كلام بسمة ده كله تم اجتزائه في كثير من المواقع وصفحات التواصل، وصياغة عناوين مضللة منه، بهدف إثارة الجمهور وحسه على التعليق وهو ما يزيد التفاعل. وللأسف كثير من الجمهور بيكتفي بالعناوين دون الإطلاع على محتوى الأخبار لمعرفة نصوص التصريحات.